V Bratislave, 13.12.2019

Všetkým záujemcom

Vec

**Odpoveď - vysvetlenie k žiadostiam o vysvetlenie výzvy na predkladanie ponúk „****Open API rozhranie pre portál OPENDATA“ a  zmena rozhodného kritéria v prípade rovnosti viacerých ponúk.**

Vážený záujemca,

Výzva na predkladanie ponúk „Open API rozhranie pre portál OPENDATA“, bolazadávaná ako zákazka s nízkou hodnotou, vyhlásená verejným obstarávateľom Hlavné mesto SR Bratislava aj vo Vestníku verejného obstarávania č. 251/2019 zo dňa 10.12.2019 s odkazom na zverejnenia <https://www.uvo.gov.sk/vestnik/oznamenie/detail/429310>.

Verejnému obstarávateľovi boli cez systém JOSEPHINE doručené žiadosti o vysvetlenie predložených dokladov od dvoch záujemcov.

Verejný obstarávateľ poskytuje nasledovné odpovede - vysvetlenie k jednotlivým zneniam obsahu žiadostí o vysvetlenie:

**Žiadosť o vysvetlenie č. 1.1:**

1.1. Z opisu vyplýva, že bude potrebné zabezpečiť:

a) programové vybavenie na automatizované spracovanie statických dát,

b) programové vybavenie na manuálne spracovanie statických dát,

c) programové vybavenie na automatizované spracovanie dynamických dát v nadväznosti na spracované statické dáta,

d) programové vybavenie na poskytovanie otvorených dát.

V opise je však explicitne požadované len spracovanie podľa nami uvádzaných bodov c) a d).

Bude obstarávateľ požadovať, aby bolo súčasťou diela aj programové vybavenie podľa nami uvádzaných bodov a) a b) alebo bude obstarávateľ akceptovať, ak uchádzač zabezpečí spracovanie dát podľa nami uvádzaných bodov a) a b) vo vlastnej réžii a bude poskytovať spracované výstupy (spracované exporty statických dát) potrebné na funkčnosť diela podľa opisu predmetu zákazky, tzn. pre nami uvádzané body c) a d)?

**Odpoveď – vysvetlenie č. 1.1:**

Verejný obstarávateľ bude akceptovať, ak úspešný uchádzač zabezpečí spracovanie dát podľa vami uvádzaných bodov a) a b) vo vlastnej réžii a bude poskytovať spracované výstupy (spracované exporty statických dát) potrebné na funkčnosť diela podľa opisu predmetu zákazky.

**Žiadosť o vysvetlenie č. 1.2:**

1.2. Aktualizáciu statických dát (jej manuálne časti a úkony) bude zabezpečovať obstarávateľ alebo uchádzač?

**Odpoveď – vysvetlenie č. 1.2:**

Aktualizáciu statických dát verejný obstarávateľ očakáva, že bude vykonávať úspešný uchádzač na základe podkladov od verejného obstarávateľa, prípadne ak bude proces jednoduchý a budú zaškolení zamestnanci verejného obstarávateľa, túto činnosť môže vykonávať aj verejný obstarávateľ.

**Žiadosť o vysvetlenie č. 1.3:**

1.3. V prípade, ak aktualizáciu statických dát bude zabezpečovať uchádzač, aký počet aktualizácií statických dát za rok je možné očakávať?

**Odpoveď – vysvetlenie č. 1.3:**

Predpoklad je raz mesačne.

**Žiadosť o vysvetlenie č. 2:**

2. Z požiadaviek na dlhodobé ukladanie údajov správne rozumieme, že úlohou uchádzača je taktiež navrhnúť a implementovať štruktúru databázy a údajov do nej ukladaných?

**Odpoveď – vysvetlenie č. 2:**

Áno

**Žiadosť o vysvetlenie č. 3:**

3. Z opisu predmetu zákazky vyplýva, že obstarávateľ bude vykonávať štandardnú prevádzku dodaného diela vlastnými zamestnancami. V rámci štandardnej prevádzky je zahrnuté aj bežné monitorovanie činnosti diela a riešenie bežných prevádzkových problémov podľa dodanej prevádzkovej dokumentácie. Správne rozumieme, že technické problémy, pri ktorých sa vyžaduje súčinnosť zo strany uchádzača s poskytnutím podpory do 4 hodín od nahlásenia problému sú tie, pri ktorých nie je možné zabezpečiť prevádzku dodaného diela štandardnými postupmi popísanými v rámci dodanej prevádzkovej dokumentácie?

**Odpoveď – vysvetlenie č. 3:**

Áno

**Žiadosť o vysvetlenie č. 4:**

4. V opise predmetu zákazky uvedený záväzok, že uchádzač má poskytnúť podporu prevádzky formou "opravy diela v prípade nutnosti zásahu do diela z pohľadu architektúry". Z opisu nie je zrejmé, čo bude považované za nutnosť zásahu do diela z pohľadu architektúry, za akých okolností a ako často môže byť takáto požiadavka vznesená. Je možné tieto nejasnosti ozrejmiť?

**Odpoveď – vysvetlenie č. 4:**

Ide o situáciu že by prevádzka, prípadne bezpečnostný audit preukázal problém z pohľadu funkčnosti či bezpečnosti riešenia. V takom prípade, ak by riešením bol zásah do diela z pohľadu architektúry, úspešný uchádzač by bol povinný spolupracovať na danej zmene.

**Žiadosť o vysvetlenie č. 5:**

5. Na základe opisu predmetu zákazky predpokladáme, že obstarávateľ poskytne na prevádzkovanie diela vlastnú cloudovú infraštruktúru, ktorú aj sám prevádzkuje. V nej bude poskytnutý virtuálny server s OS Linux, v rámci ktorého uchádzač nainštaluje a vykoná konfiguráciu dodávaného diela a aj štandardných komponentov potrebných na jeho prevádzku (aplikačné servre, databázový server, web server). Inštalácia systémových komponentov bude vykonaná v súčinnosti so zamestnancami obstarávateľa zodpovedajúcimi za prevádzku infraštruktúry, následne inštaláciu diela uchádzač vykoná v rámci štandardného používateľského prístupu. Sú uvedené predpoklady správne? Viete spresniť požiadavky týkajúce sa kompatibility požadovaného riešenia s platformou VMWare?

**Odpoveď – vysvetlenie č. 5:**

Verejný obstarávateľ prevádzkuje VMWare na verzii 6.7. Úspešný uchádzač zriadi virtuálne servery s konfiguráciou, ktorú požaduje pre plnú funkčnosť jeho ponúkaného riešenia – vytvoreného diela, pričom tieto virtuálne servery musia byť kompatibilné s platformou VMWare 6.7

**Žiadosť o vysvetlenie č. 6:**

6. Štandardnou súčasťou cloudovej infraštruktúra s platformou VMWare sú aplikačné služby zálohovania stavu virtuálneho stroja a zálohovania obsahu diskov. Viete spresniť, aké parametre týchto služieb budú dostupné pre dodávané riešenie?

**Odpoveď – vysvetlenie č. 6:**

Verejný obstarávateľ využíva na zálohovanie platformu VEEAM a teda predpokladá zálohovanie celých virtuálnych serverov danou platformou internými kapacitami verejného obstarávateľa.

**Žiadosť o vysvetlenie č. 7:**

7. Podľa opisu predmetu zákazky predpokladáme, že informačná bezpečnosť na úrovni počítačovej siete a opatrení na úrovni operačného systému je riadená obstarávateľom. Správne predpokladáme, že prístup k API dodávaného diela bude realizovaný prostredníctvom firewallov prevádzkovaných obstarávateľom?

**Odpoveď – vysvetlenie č. 7:**

Áno, pri konfigurácii prístupových pravidiel očakávame dohodu s úspešným uchádzačom

**Žiadosť o vysvetlenie č. 8:**

8. Správne na základe opisu predmetu zákazky rozumieme, že uchádzač má dodať špecifikáciu akceptačných testov, a tieto testy budú vykonané na dodanom diele nainštalovanom
v technologickej infraštruktúre obstarávateľa?

**Odpoveď – vysvetlenie č. 8:**

Áno, úspešný uchádzač má dodať návrh špecifikácie akceptačných testov.

**Žiadosť o vysvetlenie č. 9:**

9. Aké sú požiadavky na zaškolenie zamestnancov obstarávateľa do prevádzkovania diela?

**Odpoveď – vysvetlenie č. 9:**

Štandardne také, aké sú potrebné na prevádzku diela, verejný obstarávateľ očakáva, že bude prítomný pri inštalácii a implementácií riešenia čo vysvetlí zamestnancom objednávateľa podstatnú časť prevádzkovania diela.

**Žiadosť o vysvetlenie č. 10:**

10. Podľa dokumentu Minimálne požiadavky na obsah návrhu zmluvy je úspešný uchádzač povinný zriadiť a začať s poskytovaním služieb bezodkladne, najneskôr do 60 pracovných dní odo dňa nadobudnutia účinnosti zmluvy. Správne rozumieme, že v tejto lehote je potrebné odovzdať kompletnú prevádzkovú dokumentáciu riešenia a zrealizovať inštaláciu diela do cloudu obstarávateľa? Správne rozumieme, že celé dielo tak bude až následne pripravené na vykonanie akceptačných testov a následne až po akceptácii na uvedenie diela do riadnej rutinnej prevádzky?

**Odpoveď – vysvetlenie č. 10:**

Áno.

**Žiadosť o vysvetlenie č. 11:**

Dobrý deň, rád by som sa dozvedel akú má mesto Bratislava predstavu o fakturácií platobných míľnikov. Je možné projekt fakturovať priebežne počas vývoja, poprípade v plnej hodnote po odovzdaní výstupu?

**Odpoveď – vysvetlenie č. 11:**

Nie, nie je možné projekt fakturovať ani priebežne počas vývoja a ani v plnej hodnote po odovzdaní výstupu. Fakturácia diela je opísaná v bode 8. „Hlavné podmienky financovania“ výzvy na predkladanie ponúk ako i v prílohe č.2 - Minimálne požiadavky na obsah návrhu zmluvy. To znamená, že prvá faktúra bude úspešným uchádzačom vystavená po odovzdaní diela v hodnote pomernej časti 69 990,- eur bez DPH/počet XY mesiacov podpory.

**Zmena pomocného kritéria na hodnotenie ponúk v prípade rovnosti ponúk:**

Verejný obstarávateľ upravuje a mení znenie v bode 12. Kritéria na vyhodnotenie ponúk vo výzve na predkladanie ponúk, pri rozhodnom kritériu v prípade rovnosti viacerých ponúk nasledovne:

V prípade rovnosti dvoch alebo viacerých ponúk, úspešnou ponukou sa stane ponuka toho uchádzača, ktorý ponúkne najkratší čas dodania diela v dňoch, pričom maximálna doba dodania ostáva 60 dní.

V súvislosti s úpravou a zmenou rozhodného kritéria v prípade rovnosti viacerých ponúk, bude upravená Výzva na predkladanie ponúk s aktuálnym označením „Výzva na predkladanie ponúk-Open API rozhranie pre portál OPENDATA\_verzia2“ ako aj príloha č.1 s aktuálnym označením „Príloha č.1-Návrh na plnenie kritérií\_verzia2“. Obidva tieto upravené dokumenty budú uploadované cez systém JOSEPHINE v časti Dokumenty.

Verejný obstarávateľ zároveň upozorňuje, že uchádzačom navrhnutý čas dodania diela bude záväzný, bude zakotvený v zmluve, a  jeho prípadné omeškanie bude sankcionované pokutou vo výške 500,- eur za každý deň omeškania.

S pozdravom

 Mgr. Michal Garaj

 vedúci oddelenia verejného obstarávania